Návrh

na uzavretie Dohody medzi vládou Slovenskej republiky a vládou Českej republiky o zmene a doplnení Dohody medzi vládou Slovenskej republiky a vládou Českej republiky o hraničných priechodoch na spoločných štátnych hraniciach, 
podpísanej dňa 28. marca 2000 v Prahe, formou výmeny nót

Na základe Dohody medzi vládou Slovenskej republiky a vládou Českej republiky o výstavbe preložky cesty II/426 a objektov spoločného cestného hraničného priechodu na území Slovenskej republiky a o výstavbe preložky cesty I/70 na území Českej republiky v lokalite Skalica – Sudoměřice, ktorá bola podpísaná 14. decembra 1999 v Bratislave (ďalej len „dohoda o výstavbe”), sa realizuje preložka uvedených ciest, s ukončením výstavby v decembri 2004.

Podľa článku 2 ods. 1 a článku 3 ods. 2 dohody o výstavbe vyplýva pre slovenskú stranu povinnosť výstavby objektov hraničného vybavovania a ich uvedenia do prevádzky. 

Problematike otvorenia uvedeného hraničného priechodu sa venovali predstavitelia kompetentných orgánov Slovenskej republiky a Českej republiky na niekoľkých rokovaniach. Vzhľadom na vstup oboch štátov do Európskej únie a na predpokladaný vstup do schengenského priestoru sa dohodlo, že sa bude realizovať úsporný variant, ktorý však zohľadní požiadavky orgánov hraničnej a cudzineckej polície oboch štátov na výkon služby. V rámci redukovanej formy výstavby ide o realizáciu administratívno-prevádzkového objektu zloženého z buniek, o stavebnú prípravu na osadenie vybavovacieho boxu, vrátane žumpy, studne, trafostanice, osvetlenia, dopravného značenia a pod. 

Po odovzdaní cestného obchvatu do užívania a po vybudovaní objektov hraničného vybavovania je potrebné v tomto bode štátnej hranice otvoriť nový medzinárodný hraničný priechod Skalica – Sudoměřice (nová cesta). Rozsah dopravy na novom hraničnom priechode má byť rovnaký ako v súčasnosti na starom hraničnom priechode Skalica – Sudoměřice, t. j. určený bude pre peších, cyklistov, motocykle, osobné automobily, autobusy, nákladnú dopravu bez obmedzenia hmotnosti a na základe povolenia aj nadmernú nákladnú dopravu.

Súčasne s otvorením nového hraničného priechodu je potrebné zmeniť charakter pôvodného priechodu Skalica - Sudoměřice. Na expertnej úrovni sa dohodlo, že na tomto hraničnom priechode bude zachovaná možnosť prestupu štátnej hranice pre peších a cyklistov, na motocykloch a osobnými automobilmi. Nákladná doprava bude z neho vylúčená.

Na účely otvorenia hraničného priechodu Skalica – Sudoměřice (nová cesta) a na zmenu charakteru pôvodného hraničného priechodu Skalica - Sudoměřice je potrebné uzavrieť Dohodu medzi vládou Slovenskej republiky a vládou Českej republiky o zmene a doplnení Dohody medzi vládou Slovenskej republiky a vládou Českej republiky o hraničných priechodoch na spoločných štátnych hraniciach, podpísanej dňa 28. marca 2000 v Prahe. Podľa článku 1 ods. 2 dohody o hraničných priechodoch sa zriaďovanie hraničných priechodov, ako aj určenie rozsahu prevádzky a prevádzkovej doby vykonáva formou výmeny diplomatických nót. Návrh nóty, ktorá je prílohou tohto materiálu, spolu s odpovednou nótou bude tvoriť Dohodu medzi vládou Slovenskej republiky a vládou Českej republiky o zmene a doplnení Dohody medzi vládou Slovenskej republiky a vládou Českej republiky o hraničných priechodoch na spoločných štátnych hraniciach, podpísanej dňa 28. marca 2000 v Prahe, ktorá by mala nadobudnúť platnosť 10. decembra 2004.